钦定古今图书集成/理学汇编/学行典/第249卷 > 徐守魁
## 钦定古今图书集成/理学汇编/学行典/第249卷 > 徐守魁

按《宜兴县志》：“徐守魁，字光甫，别号湛如。父用儒，贫不
克延师自课。其子守魁奉教，博学力行，为乡祭酒。初
以馆谷养其亲，及亲年高，遂不以馆事违膝下。孤侄
无依者，抚如己出，必为纳妇置产而分析之。有族人
入圃行窃，守魁见之，掩身却走，不忍以园蔬细物斥
辱人。尝夜䜩归，遇贼窃遁，遗其器。守魁见器上有识”，
急置道旁，俾贼自取去。其宽厚体物类如此。岁饥，乡
之不举火者千馀家，叹曰：“彼嗷嗷待赈，贫者有心艰
于力，富者有力靳于心，可奈何？”于是殚其力之所可
能，率族人素封者为好义先，群乡之人咸免于饥。年
五十七卒。子喈凤、翙凤俱勉绍家学云。